SET ปิดเช้ารีบาวด์ 10 จุด รับแรงซื้อกลุ่มค้าปลีก-ไอที หวังครม.เคาะมาตรการกระตุ้นศก.ปลายปี
SET ปิดเช้ารีบาวด์ 10 จุด รับแรงซื้อกลุ่มค้าปลีก-ไอที หวังผลประชุมครม.ออกมาตรการกระตุ้นเศรษฐกิจช่วงปลายปี บ่ายนี้ตลาดฯคงแกว่งคล้ายช่วงเช้าน่าจะยืนบวกได้ พร้อมให้แนวรับ 1,620 แนวต้าน 1,630 จุด
21 ธ.ค. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้รีบาวด์ตามตลาดหุ้นในภูมิภาคเอเชียที่เช้านี้ต่างเคลื่อนไหวในแดนบวกไม่มาก มองเป็นการเกิดเทคนิคเคิลรีบาวด์หลังจากปรับตัวลงไปมากแล้ว ยกเว้นตลาดหุ้นญี่ปุ่นที่บวกได้มาก โดยตลาดบ้านเรามีความคาดหวังผลการประชุมคณะรัฐมนตรี (ครม.) วันนี้ในประเด็นการออกมาตรการกระตุ้นเศรษฐกิจช่วงปลายปี เช่น คนละครึ่ง เฟส 4, ช้อปดีมีคืน เป็นต้น ทำให้มีแรงซื้อเข้ามาที่หุ้นกลุ่มค้าปลีกและกลุ่มสินค้าไอที
ทั้งนี้พร้อมแนะติดตามการประชุมคณะกรรมการนโยบายการเงิน (กนง.) พรุ่งนี้ส่งสัญญาณต่อทิศทางเศรษฐกิจไทย และสถานการณ์การแพร่ระบาดไวรัสโควิดสายพันธุ์โอมิครอนในยุโรปและสหรัฐที่รุนแรงมากขึ้น ส่วนบ้านเราจำนวนผู้ติดเชื้อโควิด-19 รายวันยังอยู่ในระดับต่ำกว่า 3 พันรายจึงยังไม่น่ากลัวมากนัก แต่ก็ยังต้องติดตามสถานการณ์ในระยะต่อไป
สำหรับแนวโน้มการลงทุนในช่วงบ่ายนี้ นายชัยยศ กล่าวว่า ตลาดฯคงเคลื่อนไหวคล้ายช่วงเช้า โดยดัชนีฯยังน่าจะยืนในแดนบวกได้ พร้อมให้แนวรับ 1,620 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
BRI มูลค่าการซื้อขาย 3,296.30 ล้านบาท ปิดที่ 11.30 บาท เพิ่มขึ้น 0.80 บาท
GPSC มูลค่าการซื้อขาย 2,976.00 ล้านบาท ปิดที่ 81.50 บาท เพิ่มขึ้น 3.00 บาท
EA มูลค่าการซื้อขาย 1,351.35 ล้านบาท ปิดที่ 93.75 บาท เพิ่มขึ้น 0.75 บาท
RCL มูลค่าการซื้อขาย 915.49 ล้านบาท ปิดที่ 48.00 บาท เพิ่มขึ้น 4.75 บาท
COM7 มูลค่าการซื้อขาย 868.75 ล้านบาท ปิดที่ 80.00 บาท เพิ่มขึ้น 0.25 บาท